എലിമിനേറ്ററില് ബാംഗ്ലൂരിന് തോല്വി കൊല്ക്കത്തയ്ക്ക് 4 വിക്കറ്റിന് ജയം ഷാര്ജ: ഇന്ത്യന് പ്രീമിയര് ലീഗില് ഫൈനല് യോഗ്യത നേടാനായുള്ള എലിമിനേറ്റര് മത്സരത്തില് റോയല് ചലഞ്ചേഴ്സ് ബാംഗ്ലൂരിനെതിരെ കൊല്ക്കത്ത നൈറ്റ് റൈഡേഴ്സിന് 4 വിക്കറ്റിന്റെ തകര്പ്പന് ജയം. ജയത്തോടെ കൊല്ക്കത്ത രണ്ടാം ക്വാളിഫയറില് ഡല്ഹി ക്യാപിറ്റല്സുമായി ഏറ്റുമുട്ടും. ഓപ്പണര്മാരായ ശുഭ്മാന് ഗില്ലും വെങ്കടേഷ് അയ്യരും മികച്ച തുടക്കമാണ് സമ്മാനിച്ചത്. ആദ്യ അഞ്ചോവറില് ഇരുവരും 40 റണ്സ് കൂട്ടിച്ചേര്ത്തു. ഗില് 29, വെങ്കടേഷ് അയ്യര് 26, നിതീഷ് റാണ 23, സുനില് നരെയ്ന് 26 എന്നിവര് ചേര്ന്നാണ് കൊല്ക്കത്തയെ രണ്ടാം ക്വാളിഫയറിന് യോഗ്യരാക്കിയത്. ടോസ് നേടി ആദ്യം ബാറ്റ് ചെയ്ത ബാംഗ്ലൂര് നിശ്ചിത ഓവറില് 7 വിക്കറ്റ് നഷ്ടത്തില് 138 റണ്സാണ് നേടിയത്. 33 പന്തില് 5 ബൗണ്ടറിയടക്കം 39 റണ്സ് നേടിയ ക്യാപ്റ്റന് വിരാട് കോലിയാണ് ബാംഗ്ലൂര് നിരയിലെ ടോപ് സ്കോറര്. 18 പന്തുകളില് നിന്ന് 21 റണ്സാണ് ദേവദത്ത് പടിക്കല് നേടിയത്. ഭരത് സുനില് 16 പന്തുകളില് നിന്ന് വെറും ഒന്പത് റണ്സുമായി പുറത്തായി. മാക്സ്വെല്ലും ഡിവില്ലിയേഴ്സും ചേര്ന്ന് 14 ഓവറില് ടീം സ്കോര് 100 കടത്തി. എന്നാല് 15ാം ഓവറില് നരെയ്ന് വീണ്ടും അപകടം വിതച്ചു. അപകടകാരിയായ ഡിവില്ലിയേഴ്സിനെ ബൗള്ഡാക്കി നരെയ്ന് ബാംഗ്ലൂരിനെ തകര്ച്ചയിലേക്ക് തള്ളിയിട്ടു. 11 റണ്സ് മാത്രമാണ് ഡിവില്ലിയേഴ്സിന് നേടാനായത്. ബൗളിങ്ങില് കൊല്ക്കത്തയ്ക്കായി സുനില് നരെയ്ന് 4 വിക്കറ്റുകള് നേടി. ലോക്കി ഫെര്ഗൂസന് രണ്ട് വിക്കറ്റ് സ്വന്തമാക്കി.